Document ID: 32009D0760

ΑΠΌΦΑΣΗ ΤΗΣ ΕΠΙΤΡΟΠΉΣ
της 15ης Οκτωβρίου 2009
σχετικά με αίτημα εφαρμογής μειωμένων συντελεστών φορολογίας οχημάτων, που υποβλήθηκε από τη Σλοβενία κατά τις διατάξεις του άρθρου 6 παράγραφος 2 στοιχείο β) της οδηγίας 1999/62/ΕΚ του Ευρωπαϊκού Κοινοβουλίου και του Συμβουλίου, περί επιβολής τελών στα βαρέα οχήματα που χρησιμοποιούν ορισμένα έργα υποδομής
[κοινοποιηθείσα υπό τον αριθμό Ε(2009) 7756]
(Το κείμενο στη σλοβενική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2009/760/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 1999/62/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 1999, περί επιβολής τελών στα βαρέα φορτηγά οχήματα που χρησιμοποιούν ορισμένα έργα υποδομής (1), και ιδίως το άρθρο 6,
Εκτιμώντας τα ακόλουθα:
(1)
Σύμφωνα με τις διατάξεις του άρθρου 6 παράγραφος 2 στοιχείο β) της οδηγίας 1999/62/ΕΚ, τα κράτη μέλη μπορούν να εφαρμόζουν μειωμένους συντελεστές φόρων ή φοροαπαλλαγές για τα οχήματα που μόνο περιστασιακά κυκλοφορούν σε δημόσιες οδούς του κράτους μέλους στο οποίο έχει εκδοθεί άδεια κυκλοφορίας και χρησιμοποιούνται από φυσικά ή νομικά πρόσωπα, των οποίων κύρια δραστηριότητα δεν είναι η μεταφορά εμπορευμάτων, υπό τον όρο ότι οι πραγματοποιούμενες από τα οχήματα αυτά μεταφορές δεν συνεπάγονται στρεβλώσεις του ανταγωνισμού. Για την εν λόγω μείωση ή φοροαπαλλαγή απαιτείται συμφωνία της Επιτροπής.
(2)
Η Σλοβενία ζήτησε από την Επιτροπή να συμφωνήσει για την εφαρμογή μειωμένων συντελεστών φορολογίας οχημάτων, σύμφωνα με την οδηγία 1999/62/ΕΚ, για οχήματα βάρους 12 τόνων ή μεγαλύτερου, που χρησιμοποιούνται αποκλειστικά για δημόσια και βιομηχανικά έργα στη Σλοβενία.
(3)
Οι όροι οι προβλεπόμενοι στο άρθρο 6 παράγραφος 2 στοιχείο β) της οδηγίας 1999/62/ΕΚ πληρούνται, διότι τα οχήματα αυτά δεν χρησιμοποιούν μονίμως δημόσιες οδούς, δεν χρησιμοποιούνται για τη μεταφορά αγαθών και, επιπλέον, επειδή η εφαρμογή μειωμένων συντελεστών φορολογίας οχημάτων στα εν λόγω οχήματα δεν προκαλεί στρέβλωση ανταγωνισμού, εφόσον τα οχήματα αυτά δεν χρησιμοποιούνται για τη μεταφορά αγαθών άλλων από εκείνα τα οποία είναι μονίμως εγκατεστημένα στο όχημα και χρησιμοποιούνται για την ίδια τη δραστηριότητά τους.
(4)
Για να έχει η Επιτροπή τη δυνατότητα αναθεώρησης της εφαρμογής των μειωμένων συντελεστών φορολογίας οχημάτων, η συμφωνία πρέπει να καλύπτει περιορισμένο χρόνο.
(5)
Κατόπιν των ανωτέρω, πρέπει να εγκριθεί η εφαρμογή μειωμένων συντελεστών που ζητείται από τη Σλοβενία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Επιτροπή συμφωνεί με την επιβολή μέχρι τις 31 Δεκεμβρίου 2014 μειωμένης φορολογίας οχημάτων σύμφωνα με τις διατάξεις του άρθρου 6 παράγραφος 2 στοιχείο β) της οδηγίας 1999/62/ΕΚ για τα ακόλουθα οχήματα βάρους 12 τόνων ή μεγαλύτερου, που χρησιμοποιούνται αποκλειστικά και μόνο για μεταφορά μονίμως εγκατεστημένου εξοπλισμού για δημόσια και βιομηχανικά έργα στη Σλοβενία:
1.
Οχήματα κατηγορίας Ν3 τροποποιημένα ειδικά για την εκπαίδευση οδηγών·
2.
Κινητές κλίμακες μονίμως τοποθετημένες σε πλαίσιο για οδική κίνηση·
3.
Κινητά συνεργεία μονίμως τοποθετημένα σε πλαίσιο για οδική κίνηση·
4.
Κινητοί γερανοί μονίμως τοποθετημένοι σε πλαίσιο για οδική κίνηση·
5.
Κινητές αντλίες μονίμως τοποθετημένες σε πλαίσιο για οδική κίνηση·
6.
Κινητοί κάλαθοι ανύψωσης μονίμως τοποθετημένοι σε πλαίσιο για οδική κίνηση·
7
Κινητές ηλεκτρογεννήτριες μονίμως τοποθετημένες σε πλαίσιο για οδική κίνηση·
8.
Κινητοί αεροσυμπιεστές μονίμως τοποθετημένοι σε πλαίσιο για οδική κίνηση·
9.
Κινητά εργαστήρια περιβαλλοντικών μετρήσεων μονίμως τοποθετημένα σε πλαίσιο για οδική κίνηση·
10.
Κινητοί ραδιοτηλεοπτικοί θάλαμοι μονίμως τοποθετημένοι σε πλαίσιο για οδική κίνηση·
11.
Οχήματα προοριζόμενα για εργασίες του δήμου·
12.
Οχήματα προοριζόμενα για ειδικές εργασίες σε εργοτάξια δομικών κατασκευών.
Άρθρο 2
Η παρούσα απόφαση απευθύνεται στη Δημοκρατία της Σλοβενίας.
Βρυξέλλες, 15 Οκτωβρίου 2009.

Labels: 2
1
8
3
9
18